Qishloq xoʻjaligini mexanizatsiyalash sohasida ilmiy-tadqiqot ishlarini amalga oshirish tizimini yanada takomillashtirish chora-tadbirlari toʻgʻrisida
(resolution, 2021-09-25)

Oʻzbekiston Respublikasi Prezidentining “Toshkent irrigatsiya va qishloq xoʻjaligini mexanizatsiyalash muhandislari institutida oliy maʼlumotli kadrlar tayyorlash tizimini tubdan takomillashtirish chora-tadbirlari toʻgʻrisida” 2018-yil 8-maydagi PQ-3702-son hamda “Qishloq xoʻjaligini oʻz vaqtida qishloq xoʻjaligi texnikasi bilan taʼminlash mexanizmlarini yanada takomillashtirish chora-tadbirlari toʻgʻrisida” 2018-yil 10-maydagi PQ-3712-son qarorlariga muvofiq qishloq xoʻjaligini mexanizatsiyalash sohasida fundamental va amaliy tadqiqotlar hamda innovatsion faoliyatni rivojlantirish, bajariladigan ilmiy tadqiqotlarning salohiyatini oshirish va sohaning moddiy-texnika taʼminotini mustahkamlash maqsadida Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligi, Fanlar akademiyasi, Qishloq xoʻjaligi vazirligi va Suv xoʻjaligi vazirligining Toshkent irrigatsiya va qishloq xoʻjaligini mexanizatsiyalash muhandislari instituti tizimidagi Qishloq xoʻjaligini mexanizatsiyalash va elektrlashtirish ilmiy-tadqiqot instituti negizida Oʻzbekiston Respublikasi Fanlar akademiyasi Qishloq xoʻjaligi va oziq-ovqat taʼminoti ilmiy-ishlab chiqarish markazining Qishloq xoʻjaligini mexanizatsiyalash ilmiy-tadqiqot institutini (keyingi oʻrinlarda Institut deb ataladi) tashkil etish toʻgʻrisidagi taklifi maʼqullansin. 2. Quyidagilar Institutning asosiy vazifalari va faoliyat yoʻnalishlari etib belgilansin: paxta-gʻallachilik, sabzovot-polizchilik, bogʻdorchilik va boshqa ekinlarni parvarish qilishda intensiv texnologiyalarni qamrab olgan holda qishloq xoʻjalik ekinlari yetishtirish boʻyicha barcha agrotexnik tadbirlarni toʻliq mexanizatsiyalashni taʼminlaydigan istiqbolli mashinalashgan agrotexnologiyalar va resurslarni tejaydigan texnika vositalarini ishlab chiqish va joriy etish; lalmi yerlar va choʻl yaylovlarida don, moyli va ozuqabop ekinlar yetishtirish boʻyicha yangi agrotexnologiyalar va texnika vositalarini yaratish va joriy etish yoʻli bilan mahsuldorligi kam yerlardan foydalanish samaradorligini oshirishga yoʻnaltirilgan ilmiy tadqiqotlarni bajarish; qishloq xoʻjalik mahsulotlarini yetishtirish, saqlash, tashish va qayta ishlash jarayonlarining samaradorligini, jumladan, noanʼanaviy va qayta tiklanuvchi energiya manbalari hamda axborot texnologiyalarini qoʻllash va agrotexnologik tadbirlarni kompleks avtomatlashtirish hisobiga oshirishga qaratilgan innovatsion ishlarni amalga oshirish; xorijiy va mahalliy korxonalarda ishlab chiqarilgan qishloq xoʻjalik texnikasi va texnika vositalarining yangi zamonaviy turlaridan respublika qishloq xoʻjaligida samarali foydalanishga doir ilmiy asoslangan tavsiyalarni ishlab chiqish; qishloq xoʻjaligi sohasida faoliyat yurituvchi boshqa ilmiy va oliy taʼlim muassasalari hamda mashinasozlik korxonalari, shuningdek, xalqaro ilmiy-tadqiqot institutlari va markazlari bilan ilmiy-texnik kooperatsiya oʻrnatish va oʻzaro hamkorlikni mustahkamlash orqali yuqori malakali kadrlar tayyorlash, ilm-fan, taʼlim va ishlab chiqarishning samarali integratsiyasini taʼminlashga qaratilgan tadbirlarni tashkil etish. 3. Quyidagilar: 2019-2020-yillarda qishloq xoʻjaligini mexanizatsiyalash sohasida fundamental va amaliy tadqiqotlar hamda innovatsion ishlanmalarni rivojlantirish, bajariladigan ilmiy tadqiqotlarning amaliy salohiyatini oshirish va Institutning moddiy-texnika taʼminotini mustahkamlash boʻyicha chora-tadbirlar dasturi 2-ilovaga muvofiq tasdiqlansin. Oʻzbekiston Respublikasi qishloq xoʻjaligi vaziriga, zarurat boʻlganda, Institut tuzilmasiga xodimlarning belgilangan umumiy soni va mehnatga haq toʻlash fondi doirasida oʻzgartirishlar kiritish huquqi berilsin. 4. Quyidagilar Institut faoliyatini moliyalashtirish manbalari etib belgilansin: Oʻzbekiston Respublikasi Davlat budjetidan bino va inshootlarni saqlash, shuningdek, xodimlarning (ilmiy xodimlardan tashqari) ish haqi va unga tenglashtirilgan toʻlovlarni amalga oshirish uchun ajratiladigan mablagʻlar; Oʻzbekiston Respublikasi Davlat budjetidan davlat ilmiy dasturlarini amalga oshirish uchun ajratiladigan mablagʻlar; xoʻjalik faoliyatidan olinadigan daromadlar; xalqaro moliya institutlari, xorijiy va donor tashkilotlarning grantlari; qonun hujjatlarida taqiqlanmagan boshqa manbalar. 5. Oʻzbekiston Respublikasi Investitsiyalar boʻyicha davlat qoʻmitasi manfaatdor vazirliklar va idoralar bilan birgalikda Qishloq xoʻjaligida bilim va innovatsiyalar milliy markazining asoslangan hisob-kitoblariga binoan Oʻzbekiston Respublikasining rivojlanish davlat dasturining 2020-yil va keyingi yillar uchun moʻljallangan parametrlarini shakllantirishda Institutda qurilish-taʼmirlash hamda jihozlash ishlarini amalga oshirish uchun Oʻzbekiston Respublikasi Vazirlar Mahkamasi huzuridagi Oʻzbekiston Respublikasining rivojlanish davlat dasturlarini moliyalashtirish jamgʻarmasi hisobiga mablagʻlar ajratilishini nazarda tutsin. 6. Belgilab qoʻyilsinki: qishloq xoʻjaligi ishlab chiqarishini mexanizatsiyalash vositalarini yaratish boʻyicha barcha ilmiy-tadqiqot ishlanmalari va tajriba-konstruktorlik ishlari yagona reja asosida Institut va “Qishloq xoʻjaligi mashinasozligi konstruktorlik-texnologik markazi” MChJ bilan hamkorlikda amalga oshiriladi; Institut ilmiy xodimlari tomonidan innovatsion ishlanmalar asosida yaratilgan mashinalar va mexanizatsiya vositalari namunalarini tayyorlash va ularni davlat sinovlaridan oʻtkazish xarajatlari Oʻzbekiston Respublikasi Fanlar akademiyasining budjetdan tashqari mablagʻlari va qonun hujjatlarida taqiqlanmagan boshqa manbalar hisobiga amalga oshiriladi. 7. “Oʻzavtosanoat” AJ ishonchli boshqaruvchi kompaniyasi innovatsion ishlanmalar asosida yaratilgan mashinalar va mexanizatsiya vositalari namunalarini belgilangan tartibda sinash uchun tegishli shartnomalar asosida tayyorlashni taʼminlasin, ichki va tashqi bozorlarda ularga boʻlgan talabni, mavjud analoglarga nisbatan texnik parametrlari va narxi boʻyicha raqobatbardoshligini kompleks tarzda oʻrganishni amalga oshirsin. 8. Oʻzbekiston Respublikasi Innovatsion rivojlanish vazirligi Fanlar akademiyasi, Oliy va oʻrta maxsus taʼlim vazirligi, “Oʻzagrotexsanoatxolding” AJ va boshqa manfaatdor tashkilotlar bilan birgalikda ikki oy muddatda klasterlar yaratishning jahon tajribasini oʻrganib chiqsin va respublikada ushbu tajribadan foydalanish boʻyicha aniq takliflarni kiritsin. 9. Oʻzbekiston Respublikasi Davlat aktivlarini boshqarish agentligi va “Oʻzagroservis” AJning Institutning Toshkent viloyati Yangiyoʻl tumanining “Gulbahor” shaharchasi “Ahil” mahallasida joylashgan namoyishlar saroyi binosi, bostirmalar va qorovulxona binosini “Oʻzagroservis” AJ ustav kapitalidagi davlat ulushini oshirish hisobiga berish; Oʻzbekiston Respublikasi Fanlar akademiyasi, Davlat aktivlarini boshqarish agentligining Institutning foydalanilmayotgan bino va inshootlarini 3-ilovaga muvofiq ochiq savdo orqali sotish toʻgʻrisidagi takliflari maʼqullansin. Davlat aktivlarini boshqarish agentligi 3-ilovaga muvofiq Institutning boʻsh turgan va foydalanilmayotgan bino va inshootlari bozor narxida belgilangan tartibda ommaviy savdolarga qoʻyilishini tashkil etsin. 10. Belgilab qoʻyilsinki: ushbu qarorga muvofiq hamda Vazirlar Mahkamasining “Oʻzbekiston qishloq xoʻjaligi ilmiy-ishlab chiqarish markazi ilmiy-tadqiqot muassasalarining bino va inshootlaridan samarali foydalanishni taʼminlash, yer uchastkalari maydonlarini optimallashtirish chora-tadbirlari toʻgʻrisida” 2017-yil 1-martdagi 114-son qaroriga 2-ilovaga muvofiq bino va inshootlarni (18, 20, 21, 24-pozitsiyalar) sotishdan tushadigan mablagʻlar Institutning maxsus hisob raqamida jamgʻariladi; Institutning maxsus hisob raqamidagi mablagʻlar: Institutning moddiy-texnika bazasini mustahkamlashga, shu jumladan, taʼmirlash-qayta tiklash ishlari, zamonaviy ilmiy, texnologik hamda laboratoriya asbob-uskunalari va vositalar bilan jihozlash uchun yoʻnaltiriladi. Oʻzbekiston Respublikasi Fanlar akademiyasi Institutning maxsus hisob raqamidagi pul mablagʻlaridan maqsadli foydalanilishi ustidan nazorat oʻrnatsin. 11. Oʻzbekiston Respublikasi Fanlar akademiyasi manfaatdor vazirliklar va idoralar bilan birgalikda bir oy muddatda: Institutning ustavini ishlab chiqsin, tasdiqlasin va belgilangan tartibda davlat roʻyxatidan oʻtkazilishini taʼminlasin; qabul qilingan normativ-huquqiy hujjatlarni ushbu qarorga muvofiqlashtirsin. 12. Oʻzbekiston Respublikasi Hukumatining 4-ilovaga muvofiq ayrim qarorlariga oʻzgartirishlar kiritilsin. 13. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — Oʻzbekiston Respublikasi Investitsiyalar boʻyicha davlat qoʻmitasi raisi S.R. Xolmuradov, Oʻzbekiston Respublikasi Bosh vazirining oʻrinbosari N.S. Otajonov va Oʻzbekiston Respublikasi Fanlar akademiyasi prezidenti B.S. Yuldashev zimmasiga yuklansin. 1. Vazirlar Mahkamasining “Oʻzbekiston qishloq xoʻjaligi ilmiy-ishlab chiqarish markazi ilmiy-tadqiqot muassasalarining bino va inshootlaridan samarali foydalanishni taʼminlash, yer uchastkalari maydonlarini optimallashtirish chora-tadbirlari toʻgʻrisida” 2017-yil 1-martdagi 114-son qaroriga 2-ilovadan 22-pozitsiya chiqarib tashlansin. 2. Vazirlar Mahkamasining “Ilmiy-innovatsion ishlanma va texnologiyalarni ishlab chiqarishga tatbiq etishning samarali mexanizmlarini yaratish chora-tadbirlari toʻgʻrisida” 2018-yil 12-yanvardagi 24-son qarorining 2-bandi quyidagi tahrirda bayon etilsin: “2. Belgilab qoʻyilsinki, 2018-yil 1-yanvardan boshlab Fanlar akademiyasining ilmiy-tadqiqot muassasalari: bino va inshootlarini saqlash, shuningdek, xodimlar (ilmiy xodimlardan tashqari) mehnatiga haq toʻlash boʻyicha xarajatlarni moliyalashtirish Oʻzbekiston Respublikasi Davlat budjeti mablagʻlari hisobiga bazaviy moliyalashtirish asosida amalga oshiriladi; rahbar xodimlarining ish haqi budjet mablagʻlari hisobiga fundamental, amaliy tadqiqotlar va innovatsion ishlarning ilmiy-texnika dasturlarini amalga oshirishda qatnashuvchi ilmiy-tadqiqot muassasalari rahbar xodimlarining bazaviy lavozim maoshlariga tenglashtiriladi.”